### NN 70/2017 (19.7.2017.), Odluka o davanju suglasnosti za sklapanje i provođenje pravnih poslova u okviru poziva Operativnog programa Konkurentnost i kohezija u financijskom razdoblju 2014. – 2020. »Promicanje održivog korištenja prirodne baštine u nacionalnim parkovima i parkovima prirode«

VLADA REPUBLIKE HRVATSKE

1677

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14 i 93/16), a u vezi s člankom 134. stavkom 1. podstavkom 9. Zakona o zaštiti prirode (»Narodne novine«, broj 80/13), člankom 35. stavkom 1. i člancima 36. i 58. Zakona o ustanovama (»Narodne novine«, br. 76/93, 29/97, 47/99 i 35/08), Vlada Republike Hrvatske je na sjednici održanoj 13. srpnja 2017. godine donijela

ODLUKU

O DAVANJU SUGLASNOSTI ZA SKLAPANJE I PROVOĐENJE PRAVNIH POSLOVA U OKVIRU POZIVA OPERATIVNOG PROGRAMA KONKURENTNOST I KOHEZIJA U FINANCIJSKOM RAZDOBLJU 2014. – 2020. »PROMICANJE ODRŽIVOG KORIŠTENJA PRIRODNE BAŠTINE U NACIONALNIM PARKOVIMA I PARKOVIMA PRIRODE«

I.

Vlada Republike Hrvatske daje suglasnost upravnim vijećima javnih ustanova nacionalnih parkova i parkova prirode za sklapanje i provođenje pravnih poslova javnih ustanova, nacionalnih parkova i parkova prirode za Projekte iz poziva »Promicanje održivog korištenja prirodne baštine u nacionalnim parkovima i parkovima prirode«, referentni broj: KK.06. 1.2.01 čije vrijednosti prelaze ovlasti upravnih vijeća utvrđene aktom o osnivanju odnosno statutom javne ustanove, nacionalnog parka i parka prirode u svrhu povećanja apsorpcijskih kapaciteta Operativnog programa Konkurentnost i kohezija za razdoblje 2014. – 2020.

II.

Pravni poslovi za koje se daje suglasnost iz točke I. ove Odluke obuhvaćaju sljedeće:

– ugovore o dodjeli bespovratnih sredstava u okviru poziva »Promicanje održivog korištenja prirodne baštine u nacionalnim parkovima i parkovima prirode«, referentni broj: KK.06. 1.2.01

– ugovore o sufinanciranju projekata koji se financiraju u cijelosti ili dijelom iz sredstava trećih osoba u okviru poziva iz podstavka 1. ove točke

– odluke upravnih vijeća javnih ustanova nacionalnih parkova i parkova prirode za sklapanje ugovora za nabavu roba, radova i usluga u okviru poziva iz podstavka 1. ove točke.

III.

Za sklapanje i provođenje pravnih poslova iz točke II. ove Odluke, upravna vijeća javnih ustanova nacionalnih parkova i parkova prirode u obvezi su ishoditi prethodno mišljenje ministarstva nadležnog za poslove zaštite prirode.

Prethodno mišljenje ministarstvo nadležno za poslove zaštite prirode izdat će u roku 15 dana od dana zaprimanja urednog zahtjeva.

IV.

Zadužuju se upravna vijeća javnih ustanova nacionalnih parkova i parkova prirode da podnesu ministarstvu nadležnom za poslove zaštite prirode jednom godišnje izvješće o sklapanju i provedbi pravnih poslova iz točke II. ove Odluke.

Zadužuje se ministarstvo nadležno za poslove zaštite prirode da podnese objedinjeno izvješće Vladi Republike Hrvatske.

V.

Zadužuje se ministarstvo nadležno za poslove zaštite prirode da o ovoj Odluci obavijesti upravna vijeća javnih ustanova nacionalnih parkova i parkova prirode na koje se ova Odluka odnosi.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/245

Urbroj: 50301-25/14-17-3

Zagreb, 13. srpnja 2017.

Predsjednik
 mr. sc. Andrej Plenković, v. r.